Author: MZV SR

PREDKLADACIA  SPRÁVA

  	Návrh na delimitáciu agendy cezhraničnej spolupráce na Ministerstvo výstavby a regionálneho rozvoja SR sa predkladá ako návrh na realizáciu bodu č. 1 z plánu organizačnej zmeny MZV SR, ktorý bol vypracovaný v zmysle bodu C.3. uznesenia vlády č. 694/2000 k auditu súladu činností a financovania ústredných orgánov štátnej správy a organizácií v  ich pôsobnosti. Plán organizačnej zmeny bol listom ministra zahraničných vecí zaslaný podpredsedovi vlády I. Miklošovi. Ide o zmenu, ktorú je možné realizovať bez zmeny zákona č. 347/1990 Zb. o organizácii ministerstiev a ostatných orgánov štátnej správy SR v znení neskorších predpisov.  
Agenda súvisiaca s  koordináciou cezhraničnej, ale aj trilaterálnej spolupráce  so susednými  štátmi bola na základe uznesenia vlády SR č. 922  zo dňa 23. decembra 1998 k návrhu reštrukturalizácie a reorganizácie Úradu pre stratégiu rozvoja spoločnosti, vedy a techniky SR bod B.4 odovzdaná Ministerstvu zahraničných vecí SR, spolu s dvoma pracovnými miestami, pričom ťažiskovou problematikou jedného  zo systemizovaných miest bola oblasť trilaterálnej spolupráce Slovenskej republiky s Maďarskom a Rakúskom a pri druhom systemizovanom mieste ťažisko agendy tvorila koordinácia Slovensko-poľskej medzivládnej komisie pre cezhraničnú spoluprácu. 
Vzhľadom na zahraničnopolitické aspekty trilaterálnej spolupráce Slovenskej republiky s Maďarskom a Rakúskom (ktorej súčasťou je okrem oblasti regionálnej a cezhraničnej spolupráce aj oblasť zahraničnej a bezpečnostnej politiky a vnútornej bezpečnosti), Ministerstvo zahraničných vecí považuje za nevyhnutné ponechať  koordinovanie trilaterálnej spolupráce  vo svojej agende  spolu s jedným pracovným  miestom a teda môže delimitovať iba jedno pracovné miesto súvisiace s agendou cezhraničnej spolupráce.  
	V rámci medzirezortného pripomienkového konania vyjadrilo Ministerstvo výstavby a regionálneho rozvoja zásadnú pripomienku, ktorou nesúhlasilo s presunom len jedného systemizovaného miesta a trvalo na  presune celej agendy tak, ako prešla pôvodne z Úradu pre stratégiu  na  MZV SR  a rovnako Ministerstvo vnútra SR, vzhľadom na rozsiahlu legislatívnu, zmluvnú a metodickú oblasť cezhraničnej spolupráce zabezpečovanú rezortom vnútra a tiež na skutočnosť, že funkciu predsedu Slovensko-poľskej medzivládnej komisie pre cezhraničnú spoluprácu vykonáva štátny tajomník Ministerstva vnútra SR a ťažiskovú agendu jedného zo systemizovaných  miest na MZV SR tvorí koordinácia Slovensko-poľskej medzivládnej komisie pre cezhraničnú spoluprácu, považovalo MV SR za potrebné, aby bolo  delimitované aspoň jedno pracovné miesto  súvisiace s agendou cezhraničnej spolupráce na Ministerstvo vnútra SR, čím sa stanoviská všetkých troch zainteresovaných rezortov  dostali do rozporu.  Na rokovaní ministra zahraničných vecí Eduarda Kukana, ministra výstavby a regionálneho rozvoja Istvána Harnu  a  štátneho tajomníka ministerstva vnútra  Ivana Budiaka dňa              5. januára  2001  bol  rozpor odstránený.